Pta FM-luisteraars maak harte oop vir Jagersfontein-boereJames Kemp, hoofredakteur van Pretoria FM se Klankkoerant-programme, het Vrydag die skenking amptelik aan Albertus van Schalkwyk, voorsitter van die Jagersfontein Boerevereniging, oorhandig. (Foto: Verskaf) Die gemeenskapsradiostasie Pretoria FM het kort ná die ramp in Jagersfontein in die Vrystaat vroeër vandeesmaand ’n noodfonds gestig en luisteraars aangemoedig om bydraes tot dié fonds te maak. Huise is oorstroom en motors deur ’n sterk stroom water meegesleur nadat die wal van ’n myn se slikdam gebreek het. Die dorp en omliggende plase is oorstroom en talle is beseer en selfs dood. Die boeregemeenskap van die omgewing het erge skade gely met ŉ verlies aan vee en infrastruktuur. Slik bedek steeds groot stukke landbougrond en ook baie van die weidingsveld in die omgewing moet nou gerehabiliteer word. Die landbougemeenskap het ŉ dringende behoefte aan onder meer voer, pype en watertenks. Pretoria FM het intussen die bedrag van R100 000 aan die Jagersfontein Boerevereniging oorbetaal. James Kemp, hoofredakteur van Pretoria FM se Klankkoerant-programme, het Vrydag die skenking amptelik aan Albertus van Schalkwyk, voorsitter van die Jagersfontein Boerevereniging, oorhandig. Willie Spies, voorsitter van Pretoria FM se direksie, sê hulle is oorweldig deur die wyse waarop luisteraars tot die fonds bygedra het. “Ons is almal ten diepste getref deur die gebeure in Jagersfontein en hoop dat die skenking sal help om die landbougemeenskap spoedig weer op hulle voete te kry,” sê Spies. “Pretoria FM poog deurlopend om gemeenskappe in nood by te staan en soos wat ons luisteraarsgemeenskap uitbrei, sal ons voetspoor wat hulpverlening betref ook vergroot.”